《瑞光岩立化雀赞》
宋代·李纲

菩萨游戏于神通，六道四生咸可入。为欲化导诸有情，故于异类而出现。

谛观此雀甚微渺，每食一粒栖一枝。卑飞不出蓬蒿间，远举安知鸿鹄志。

而能坐脱与立亡，依彼金容及香火。屹然而化不震动，如以木石镌刻成。

非诸菩萨威神力，孰能现此希奇事。我观三界诸众生，惟人实具大智慧。

妄想颠倒造诸业，失身沦入横生中。重为毛群轻羽族，破碎一切诸蠕动。

虽云妙觉不销亡，无那沉迷益玄远。菩萨慈悲哀悯故，化身与彼为导师。

缘终寂灭显示人，使知佛性无有二。佛子若有瞻礼者，愿言悉发敬信心。

勇猛精进趣菩萨，皆具如是菩萨行。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。